Bruselj, 11.8.2004

KOM(2004) 550 končno

Predlog

UREDBA SVETA

o spremembi Uredbe (ES) št. 2037/2000 Evropskega parlamenta in Sveta glede izhodiščnega leta za dodelitev kvot delno halogeniranih klorofluoroogljikovodikov za države članice, ki so pristopile 1. maja 2004

(predložena s strani Komisije)

OBRAZLOŽITVENI MEMORANDUM

Ta predlog o spremembi izhodiščnega datuma v Uredbi (ES) št. 2037/2000 za dodelitev kvot delno halogeniranih klorofluoroogljikovodikov (HCFC) proizvajalcem in uvoznikom v EU-25 za samo 10 novih držav članic, ki so pristopile 1. maja 2004, je potreben iz spodaj navedenih razlogov.

Izhodišče

V Uredbi (ES) št. 2037/2000 Evropskega parlamenta in Sveta je leto 1999 izhodiščni datum za dodelitev kvote za dajanje HCFC v promet za uvoznike. Na podlagi uporabe tega izhodiščnega datuma je bil v EU-15 uvoznikom dodeljen 4-odstotni delež kvote za dajanje HCFC na trg, medtem ko je bilo 96 % dodeljenih proizvajalcem v EU za leta 2003-2009 (Odločba Komisije 2002/654/ES).

Leta 2004 znaša za EU-15 kvota za dajanje HCFC na trg 2003 ton ODP (Priloga III k Uredbi (ES) št. 2037/2000) – 1922,88 ton ODP za proizvajalce v EU in 80,12 ton ODP za uvoznike.

Pogodba o pristopu vsebuje tehnično prilagoditev količine HCFC v Prilogi III (kvote za dajanje na trg) k Uredbi (ES) št. 2037/2000, da se upošteva upravičenost novih držav članic do HCFC. Za leto 2004 se kvota za dajanje HCFC na trg poveča za 206 ton ODP. Ker so države članice pristopile šele 1. maja 2004, znaša dejanska kvota HCFC 137,33 ton ODP (8/12 letne kvote). Med pristopnimi pogajanji ni bilo nikakršnih zahtev za spremembo izhodiščnega datuma.

Od 1. maja 2004 je potrebno prilagoditi Odločbo Komisije 2004/176/ES, da se upoštevajo uvozne potrebe držav članic za nadzorovane snovi in med drugim, da se dodeli kvota za dajanje HCFC na trg. Potrebno je tudi spremeniti Odločbo Komisije 2002/654/ES z dne 12. avgusta 2002 o določitvi mehanizmov za dodelitev kvot proizvajalcem in uvoznikom delno halogeniranih klorofluoroogljikovodikov za leta od 2003 do 2009 iz Uredbe (ES) št. 2037/2000.

Začetna dodelitev

Začetna okvirna dodelitev kvote za dajanje HCFC na trg je bila opravljena na podlagi izhodiščnega datuma 1999. Na podlagi podatkov, ki so jih predložile nove države članice, bi bilo v EU-15 za leto 2004 uvoznikom dodeljenih 3,9 % dodatne kvote, proizvajalcem pa 96,1 %, saj v novih državah članicah ni proizvajalcev HCFC. Kvota HCFC, ki je na voljo za EU-10, znaša 137,33 ton ODP (8/12 letne kvote). Na zasedanju Upravljalnega odbora dne 6. maja je precejšnje število novih držav članic s podporo nekaterih držav članic EU-15 zahtevalo novejši izhodiščni datum za dodelitev HCFC. Tej zahtevi ni nihče nasprotoval. Navedeni so bili številni razlogi, predvsem argument, da je za določitev izhodiščnega datuma najbolje vzeti zadnja leta, tako da se upošteva gospodarska stvarnost, zato je EU-15 leta 2000 spremenila izhodiščni datum v Uredbi 2037/2000.

Argumenti za sprejem novejšega izhodiščnega datuma (povprečje let 2002 in 2003)

- Velika večina novih držav članic in držav članic EU-15 podpira spremenjeni referenčni datum.

- EU-15 je spremenila izhodiščni datum leta 2000 s spremembo Uredbe (ES) št. 2037/2000 iz leta 1996 v 1999, saj so bila potrebna 4 leta, da je bila Uredba sprejeta in so države članice zahtevale, naj bodo uvozni podatki za izhodiščni datum najnovejši.

- Sprememba izhodiščnega datuma ne predstavlja nikakršnih posledic za okolje; gre za izključno gospodarsko spremembo, saj celotna kvota za dajanje na trg ostaja nespremenjena.

- Omogočila bo, da bodo nekateri gospodarski subjekti v EU-10, ki leta 1999 niso bili na trgu, v letih 2002/2003 nadaljevali s svojo dejavnostjo.

- Celotna razdelitev kvote za dajanje HCFC v promet v EU-25 je rahlo spremenjena. Celotni delež kvote HCFC za proizvajalce bi padel za 0,3 %, s 96,0% na 95,7 %, če bi se izhodiščni datum iz 1999 spremenil v povprečje let 2002 in 2003.

Rezultati novega izhodiščnega datuma (povprečje let 2002 in 2003)

Zaradi spremembe izhodiščnega datuma iz 1999 v povprečje let 2002 in 2003 bi bilo v novih državah članicah uvoznikom dodeljenih 10,35 ton ODP in proizvajalcem 126,99 ton ODP, v primerjavi s 5,44 tonami ODP in 131,89 tonami ODP leta 1999.

Predlog

UREDBA SVETA

o spremembi Uredbe (ES) št. 2037/2000 Evropskega parlamenta in Sveta glede izhodiščnega leta za dodelitev kvot delno halogeniranih klorofluoroogljikovodikov za države članice, ki so pristopile 1. maja 2004

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Pogodbe o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške in zlasti člena 57(2) Pogodbe,

ob upoštevanju predloga Komisije[1],

ob upoštevanju naslednjega:

(1) Uredba (ES) št. 2037/2000 Evropskega parlamenta in Sveta z dne 29. junija 2000 o snoveh, ki tanjšajo ozonski plašč,[2] upošteva leto 1999 kot izhodiščno leto za dodelitev kvot delno halogeniranih klorofluoroogljikovodikov (HCFC). Trg HCFC v desetih novih državah članicah se je precej spremenil od leta 1999 s prihodom novih podjetij in spremenjenimi tržnimi deleži za HCFC. Zaradi uporabe leta 1999 kot izhodiščnega leta za dodelitev HCFC v teh novih državah članicah veliko število podjetij ne bi prejelo uvozne kvote. To bi se lahko štelo za samovoljno in bi lahko privedlo do kršitev načel nediskriminacije in legitimnih pričakovanj.

(2) Praviloma naj kvote temeljijo na najnovejših in najbolj reprezentativnih številkah, ki so na voljo, da se zagotovi, da številna uvozna podjetja v novih državah članicah niso izključena. Zato je primerno izbrati leta, za katera so na voljo najnovejši podatki. Da se kar najbolje upošteva gospodarski položaj na trgu HCFC v desetih novih državah članicah, naj bo kot podlaga za podjetja iz teh držav članic določen povprečni tržni delež za leti 2002 in 2003.

(3) Uredba (ES) št. 2037/2000 naj se zato ustrezno spremeni.

(4) Ta Uredba naj se uporablja od datuma pristopa novih držav članic –

SPREJEL NASLEDNJO UREDBO:

Člen 1

V členu 4(3)(i) Uredbe (ES) št. 2037/2000 se doda naslednja točka i): "(i) Z odstopanjem od točke (h) vsak proizvajalec in uvoznik v Češki republiki, Estoniji, na Cipru, v Latviji, Litvi, na Madžarskem, Malti, Poljskem, v Sloveniji in na Slovaškem zagotovi, da obračunska raven delno halogeniranih klorofluoroogljikovodikov, ki jih da v promet ali uporabi za lastne namene, ne presega povprečja njegovega odstotnega tržnega deleža v letih 2002 in 2003, izraženo kot odstotek obračunskih ravni, določenih v točkah (b), (d), (e) in (f)."

Člen 2

Ta uredba začne veljati dan po objavi v Uradnem listu Evropske unije .

Uporablja se od 1. maja 2004.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL L 244, 29.9.2000, str. 1, kot je nazadnje spremenjen z Uredbo (ES) št. 1804/2003, (UL L 265, 16.10.2003, str. 1).

[2] UL L 244, 29.9.2000, str. 1, kot je nazadnje spremenjena z Uredbo (ES) št. 1804/2003, (UL L 265, 16.10.2003, str. 1).